Sco che la vita è viandada tras il mund

Ina paraula svedaisa, translaziun Reto Capeder

In di è la vita ida sin viadi tras il mund. Ella è vegnida tar in um ch’aveva chommas tut unfladas e che pudeva strusch sa mover. 
"Tgi es ti", dumonda l’um. "Jau sun la vita." "Sche ti es la vita, alura pos ti er far vegnir mai saun", di il malsaun. "Jau vi ta stgampentar", di la vita. "Ma ti vegns bainprest ad emblidar mai e tia malsogna." "Co pudess jau quai", respunda l’um. "Bain, jau turn puspè en set onns", di la vita. Ella spulvra il malsaun cun la pulvra da la via. Strusch che quai era capità, era l’um puspè saun. 

La vita è ida vinavant ed è vegnida tar in um leprus. "Tgi es ti", dumonda l’um. "Jau sun la vita." "La vita", di il malsaun, "alura pudessas ma stgampentar." "Quai pudess jau", respunda la vita. "Ma ti vegns bainprest ad emblidar mai e tia malsogna." "Jau per franc betg", respunda il malsaun. "Bain, jau turn puspè en set onns", di la vita. Ella spulvra il malsaun cun la pulvra da la via ed il malsaun è vegnì dalunga puspè saun. 

La vita è ida puspè in toc enavant sin ses viadi. Suenter plirs dis vegn ella tar in tschorv. "Tgi es ti", dumonda il tschorv. "La vita." "Oo... la vita", excloma il tschorv cun plaschair. "Jau ta supplitgesch, dà a mai puspè mia vesida!" "Quai vi jau far. Ma ti vegns bainprest ad emblidar mai e tia tschorvadad." "Mai pli", replitgescha il tschorv. "Bain damai, jau turn en set onns", di la vita spulvra il tschorv cun la pulvra da la via ed il tschorv veseva puspè. 

Cura ch’ils set onns èn stads passads, è la vita passada puspè tras il mund. Ella è sa midada en in tschorv ed è ida l’emprim tar quel um, al qual ella aveva dà la vesida. "Lascha star mai tar tai sur notg, per plaschair", ha la vita supplitgà. "Ma tge crais ti", sbragia l’um. "Vesas", respunda la vita. "Avant set onns m’has ti empermess da mai emblidar mai e tia tschorvadad." Ed il medem mument è el vegnì puspè tschorv. 

Alura è la vita ida vinavant, è sa midada en in leprus ed è vegnida tar quel um, ch’ella aveva stgampentà avant set onns. "Fa che ti vegnias davent!", sbragia l’um si per la vita. "Vesas", respunda la vita. "Avant set onns m’has ti empermess da mai emblidar tia malsogna e mai." Il medem mument è el daventa puspè in leprus. 

Cun chommas unfladas ha la vita visità a la fin quel um ch’ella aveva stgampentà l’emprim. "Pudess jau star tar tai sur notg", al dumonda la vita. "Gugent. Be ve", envida l’um la vita. "Antruras avev’jau er da quellas chommas unfladas. Avant gist set onns è passada qua la vita e m’ha stgampentà. Quel di aveva ella ditg, ch’ella returnia en set onns. Spetga enfin ch’ella vegn. Forsa gida ella er tai." "Jau sun la vita", respunda quella. "Ti es il sulet da tuts che n’ha ni emblidà mai ni sia malsogna. Perquai duessas ti restar saun per adina."